श्रीनगर में काम करने वाले मजदूर हर साल होली के बाद श्रीनगर मजदूरी की तलाश में आते हैं। कई महीने काम के बाद इनकी वापसी दशहरे के आसपास अपने गांव के लिए होती है। साल के आठ महीने श्रीनगर में काम करने वाले ये बिहार के मजदूर राज मिस्त्री, राज मिस्त्री के सहायक, मार्बल प्लेट लगाने का काम, पेंटिंग का काम और भवन निर्माण से जुड़े दूसरे तमाम तरह के काम करते हैं। एक अनस्किल्ड लेबर को यहां 400 रुपये प्रतिदिन की मजदूरी मिलती है। वहीं स्किल्ड लेबर को और भी ज्यादा। इन मजदूरों के बीच ही एक ठेकेदार होता है जो इन्हें काम दिलवाता है। हर दिन की दैनिक मजदरी में ठेकेदार का कमीशन भी होता है। श्रीनगर शहर में हर साल 30 से 40 हजार मजदूर आते हैं जो अपनी मेहनत से इस जन्नत को और भी खूबसूरत बनाते हैं। यानी श्रीनगर शहर के हर होटल की इमारत और दूसरी सभी प्रमुख इमारतों को ये बिहारी हाथ ही जोड़ते हैं। श्रीनगर शहर के कुछ प्रमुख चौक चौराहे हैं जहां पर रोज सुबह बड़ी संख्या में श्रमिक मौजूद होते हैं लोग उन्हें अपने घर काम कराने के लिए ले जाते हैं। अपने श्रीनगर प्रवास के दौरान ये लोग छोटे छोटे कमरे किराये पर लेकर रहते हैं। इन कमरों में 400 से 600 रुपया प्रति व्यक्ति किराया देना पड़ता है। इस सूरत में भी अपने घर वालों के लिए काफी रुपया कमाकर गांव ले जाते हैं। पर श्रीनगर को संवारने वाले इन श्रमिक के साथ महंगे कपडे पहनने वाले सैलानी दोयम दर्जे के नागरिकों सा सलूक कर रहे हैं।